Medja ta’ 13-il persuna kuljum qed jinqatlu fil-Lvant tal-Ukrajna. Rapport tal-Kummissarju tan-Nazzjonijiet Maqgħuda għad-Drittijiet tal-Bniedem qal li l-vjolenza ssoktat minkejja li suppost kien implimentat ftehim ta’ waqfien mill-ġlied. F’Donetsk u f’Luhansk fejn żviluppat sitwazzjoni ta’ kaos u anarkija s’issa nqatlu aktar minn 900 ruħ u r-rapport jelenka każi ta’ abbuż li allegatament twettqu minn uffiċjali tas-sigurtà tal-gvern. Il-kunflitt mar għall-agħar f’April meta l-gvern f’Kiev nieda operazzjoni biex jerġa jieħu l-kontroll ta’ żoni u bini pubbliku li nħatfu mir-ribelli Russi.